tttarun/llama2_hindi huggingface dataset:
क्या आप मानते हैं कि राजनीति ने हमारे जीवन और हमारी सोच को दूषित किया है? अपना मत तर्क सहित प्रकट करें।
उत्तर :
वर्तमान समय में एक सामान्य अवधारणा है कि राजनीति में सर्वत्र गंदगी फैली हुई है और इसका कुप्रभाव आमलोगों के जीवन और सोच पर भी पड़ा है। दुर्भाग्य से यह कथन सत्य है, किंतु यदि हम तथ्यों का संपूर्ण विश्लेषण करते हैं तो पाते हैं कि महज राजनेता और राजनीति को दोषी ठहराना मुद्दे का सरलीकरण होगा।

निश्चय ही आज राजनीति में सर्वत्र अनैतिकता का बोलबाला है। बड़े-बड़े घोटालों ने इस अवधारणा को बल प्रदान किया है कि राजनीति एक पंचवर्षीय व्यवसाय है। 2जी, कॉमन वेल्थ, कोल ब्लाक आदि घोटालों ने लोगों यह सोचने पर मजबूर किया है कि मंत्री और राजनेता सफेद कपड़ों वाले लुटरों के समान हैं। इसका कुप्रभाव हमारे जीवन और सोच को विभिन्न तरीकों से प्रभावित करता है। लोगों ने भ्रष्टाचार को जीवन के एक अनिवार्य अंग के रूप में स्वीकार कर लिया है। लोगों में एक आम धारणा घर करती जा रही है कि काम करने के लिये पैसे लो और काम करवाने के लिये पैसे दो।

इतना ही नहीं आज राजनीति में भाई-भतीजावाद व परिवारवाद भी पहले से कहीं अधिक है। फिर राजनीति में जाति व धर्म का बोलवाला भी अत्यधिक है। इन सबका प्रभाव हम सब अपने जीवन देखते व अनुभव करते हैं।

परंतु केवल राजनेता व राजनीति को दोष देना उचित नहीं है क्योंकि राजनेता व राजनीति की उत्पत्ति भी तो समाज से ही होती है, जैसा समाज होगा वैसी ही राजनीति होगी। समाज व राजनीति दोनों एक दूसरे को प्रभावित करते हैं और एक दूसरे से प्रभावित होते हैं। अतः समाज भी समान रूप से दोषी है।

आमलोगों में उपभोक्तावाद के बढ़ते प्रसार ने भौतिक सुविधाओं के लिये कोई भी कृत्य करने के लिये प्रेरित किया है, जिससे  व्यक्ति प्रायः अनैतिक कार्यों में लिप्त हो जाता है। यह समाज की कमी है कि भौतिकवाद को नैतिकता से अधिक महत्त्व दिया जा रहा है और इसका प्रभाव राजनीति में भी स्पष्ट रूप से दिखता है।
पितृसत्तात्मक अभिवृत्ति वर्तमान में परिवार रूपी संस्था को गहरी क्षति पहुँचा रही है। अपनी सहमति/असहमति को तर्क-सहित स्पष्ट करें।
उत्तर :
ऐसी सामाजिक व्यवस्था जिसमें जीवन के हर क्षेत्र के संबंध में निर्णय लेने का एकमात्र अधिकार पुरुषों को प्राप्त होता है तथा खान-पान, पहनावा, शिक्षा, रोज़गार, विवाह, संपत्ति आदि से संबंधित निर्णय पुरुष की सहमति पर निर्भर होते हैं, पितृसत्तात्मक व्यवस्था कहलाती है। ऐसी व्यवस्था में परिवार के अंदर पिता/पति या अन्य पुरुष महिलाओं एवं बच्चों पर अधिकार जमाते हैं। धर्म, समाज और रूढ़िवादी परम्पराएँ इस व्यवस्था को अधिक ताकतवर बनाती हैं। ऐसी सामाजिक व्यवस्था में ही पितृसत्तात्मक अभिवृत्ति का विकास होता है।

भारतीय समाज सदियों से पितृसत्तात्मक रहा है। परंतु, आधुनिक शिक्षा, नारीवादी आंदोलनों एवं प्रगतिशील बुद्धिजीवियों की अगुवाई में ‘नारी-सशक्तीकरण’ की धारा में अब यह व्यवस्था दरकने लगी है। निश्चित तौर पर पितृसत्तात्मक समाज में महिलाओं के अधिकारों को दोयम दर्जे का माना जाता है, लेकिन अब शिक्षित, सशक्त और आत्मनिर्भर महिलाएँ जब परिवार एवं समाज में बराबरी का दावा करने लगी हैं तो पुरुष वर्चस्व के समक्ष गंभीर चुनौती उत्पन्न हो गई है। 

परिवार के स्तर पर पितृसत्तात्मक अभिवृत्ति जहाँ पुरुषों के अहम् को बढ़ावा देती है वहीं महिलाओं के बराबरी के अधिकार को नकारती भी है। क्योंकि, वर्तमान में कानून महिलाओं के अधिकारों की सुरक्षा सुनिश्चित करता है तथा अब कानूनों एवं संविधान के भरोसे महिला अपने परिवार में बराबरी का अधिकार माँग रही है जिससे तनाव और टकराव उस स्तर पर पहुँचने लगा है कि परिवार रूपी संस्था कमजोर होने लगी है।

यह सत्य है कि कोई भी व्यवस्था सदैव एक समान प्रासंगिक नहीं रहती, उसमें समय के साथ बदलाव लाना जरूरी होता है। प्राचीन एवं मध्यकाल के युद्ध-आछन्न युग ने पितृसत्तात्मक सत्ता की नींव रखी थी, लेकिन आज समय की माँग है कि जीवन के प्रत्येक क्षेत्र में महिलाओं को भी पुरुषों के समान अवसर व सम्मान दिया जाए। इससे समाज में तनाव तो कम होगा ही ‘परिवार रूपी संस्था’ भी मजबूत ही होगी।
धारण (Persuasion) से आपका क्या अभिप्राय है? किसी व्यक्ति के राजनीतिक जीवन में इसकी कितनी भूमिका होती है? उदाहरणों के साथ अपने विचारों को स्पष्ट करें।
उत्तर :
‘धारण’ एक प्रकार का संप्रेषण संचार या अभिव्यक्ति है जो उद्देश्यपूर्ण होता है। यह श्रोताओं या पाठकों की अभिवृत्ति में परिवर्तन के उद्देश्य से संचालित किया जाता है। धारण करने के अनेक तरीके होते हैं जैसे- सीधे वार्तालाप, पोस्टर, रेडियो, बिलबोर्ड, इंटरनेट, मैगछाीन, टेलीविजन, अखबार आदि।

कोई भी नेता अपने राजनीतिक जीवन में लगभग रोज़ाना सैकड़ों लोगों से मिलता है। उसे सबकी समस्याएँ सुनकर उन्हें हल करने का भरोसा दिलाना होता है। साथ-ही-साथ, अपने द्वारा उठाए गए हर कदम के संबंध में अपने समर्थकों को सहमत करना होता है। यह एक बहुत ही मुश्किल कार्य है, इसलिये ‘धारण’ की काबिलियत होने पर ही एक नेता राजनीति में सफल हो पाता है।

प्रायः एक राजनेता पोस्टर, बिलबोर्ड, अखबार आदि के जरिये जनता के मध्य अपनी एक ऐसी छवि बनाने की कोशिश करता है जिससे जनता उसे एक आकर्षक व्यक्तित्व के रूप में मान्यता दे। रेडियो, टेलीविजन आदि के माध्यम से प्रायः जहाँ सत्तापक्ष के राजनेता अपनी नीतियों के उचित होने के संबंध में जनता को स्पष्टीकरण देकर संतुष्ट करने की कोशिश करते हैं, वहीं विपक्ष सरकार की नीतियों के विरूद्ध जनता को लामबद्ध करने की कोशिश करता है। 

धारण के उदाहरणः 
माननीय प्रधानमंत्री द्वारा ‘मन की बात’ के जरिये अपनी ‘विमुद्रीकरण नीति’ के समर्थन में जनता से सहयोग माँगने की अपील तथा इस कदम को जनहित में उचित साबित करने की कोशिश। चुनावों के दौरान विभिन्न राजनीतिक दलों द्वारा ‘सोशल मीडिया’ के जरिये जनमत को अपने पक्ष में करने का प्रयास। एक लोक सेवक द्वारा दंगा प्रभावित क्षेत्र में विरोधी समुदायों के प्रतिनिधियों को बातचीत के लिये राजी करना आदि।
करूणा और लोक सेवा के प्रति समर्पण भाव जैसे सद्गुण लोक सेवा में किस प्रकार प्रदर्शित होते हैं? उदाहरणों के साथ स्पष्ट कीजिये।
उत्तर :
करूणा वह भावना है जो कमजोर वर्ग या व्यक्तियों की स्थिति को समझने तथा उनके प्रति समानुभूतिक चिंता रखने से उत्पन्न होती है। यह भावना पीड़ितों को कष्ट मुक्त कराने में सहायता के लिये प्रेरित करती है। एक लोक सेवक के भीतर करूणा परोपकार और समाज के अंतिम व्यक्ति तक लाभ पहुँचाने की भावना का विकास करती है। तमिलनाडु में जन्मे तथा ‘पद्मभूषण’ से सम्मानित पूर्व प्रशासनिक सेवा अधिकारी एस.आर. शंकरन का उदाहरण यहाँ लिया जा सकता है। एस.आर. शंकरन ने बंधुआ मजदूरी के उन्मूलन में बड़ी भूमिका निभाई थी। आंध्र प्रदेश में नक्सली हिंसा का खात्मा हो या ‘बेजवाडा विल्सन’ के साथ मिलकर ‘मैला ढ़ोने’ की प्रथा के उन्मूलन की दिशा में सार्थक योगदान, एस.आर. शंकरन ने सदैव वंचितों के उत्थान के लिये अथक प्रयास किये। उन्होंने शादी नहीं कि क्योंकि वो पूरा वक्त समाज को देना चाहते थे। उन्होंने सदैव अपनी कमाई का अधिकांश हिस्सा आर्थिक रूप से वंचित लोगों की भलाई के लिये व्यय किया।

इसी प्रकार, यदि किसी लोक सेवक में लोक सेवा के प्रति समर्पण की भावना है तो उसमें निम्नलिखित लक्षण दिखाई देंगे-
1. अपने कार्य को महज एक नौकरी समझकर करने की अपेक्षा एक लोक सेवा का मंच समझ उत्साहपूर्वक कार्य करना।
2. वंचित वर्गों की सहायता में गहरा संतोष महसूस करना।
3. यदि कोई जरूरतमंद व्यक्ति सरकारी सेवाएँ पाने के लिये औपचारिकताएँ पूरी नहीं कर पा रहा है तो आगे बढ़कर उसकी सहायता करना।
लोक सेवा के प्रति समर्पण की भावना का एक उदाहरण बिहार कैडर के आई.पी.एस. शिवदीप वामन लांडे का लिया जा सकता है। उनको अपराधियों को गिरफ्तार करने, फार्मास्यूटिकल माफिया के खिलाफ सख्त कार्रवाई करने तथा महिलाओं की सुरक्षा के लिये महत्त्वपूर्ण प्रयास करने के लिये जाना जाता है। वो अपनी तनख्वाह का लगभग 70 प्रतिशत हिस्सा गरीब लड़कियों की शादी और गरीबों के लिये छात्रावास बनाने जैसे सामाजिक कार्यों में खर्च करते हैं। वे छेड़खानी करने वालों के खिलाफ सख्त कार्यवाही करते हैं और सदैव लोगों से मिलने के लिये उपलब्ध रहते हैं। यही कारण है कि जब उनका स्थानांतरण पटना से अररिया किया गया तो इसके विरोध में जनता ने सड़कों पर प्रदर्शन किया।
प्रायः सामाजिक समस्याओं के निराकरण में प्रशासन को सहयोग देने की अनिच्छुक जनता को एक लोकसेवक अपने किन सद्गुणों से लोक-कल्याण की योजनाओं में भागीदार बना सकता है? उपयुक्त उदाहरणों के साथ चर्चा कीजिये।
उत्तर :
भारत में सामान्यत: जनसाधारण की सरकारी योजनाओं के क्रियान्वयन में प्रशासन के साथ भागीदारी करने की रुचि का अभाव पाया जाता है। जनता के मन में यह अवधारणा पाई जाती है कि जो जिम्मेदारी सरकार या प्रशासन की है, उसमें हम क्यों सहयोग करें। परन्तु, यह तो तय है कि बिना जनता की भागीदारी के लोक-कल्याणकारी योजनाओं में पूर्ण सफलता या लक्ष्य की प्राप्ति संभव नहीं है। उदाहरण के तौर पर यदि हम माननीय प्रधानमंत्री के ‘स्वच्छ भारत अभियान’ को ही लें तो जब तक भारत की जनता अपने आस-पास की गंदगी को दूर नहीं करेगी और कूड़ा-कचरा फैलाना या खुले में शौच जाना बंद नहीं करेगी, तब तक ‘स्वच्छ भारत’ के लक्ष्य की केवल सरकारी मशीनरी से प्राप्ति असंभव ही कही जाएगी।
एक लोकसेवक अपने कार्य के प्रति सत्यनिष्ठा, दायित्वों के प्रति ईमानदारी, जनसेवा के प्रति अपने समर्पण भाव, संवेदना जैसे सद्गुणों तथा ‘अनुनयन’ जैसी योग्यता के सहारे जनता को लोक-कल्याण की योजनाओं में भागीदार बना सकता है। जब कोई लोकसेवक सत्यनिष्ठा से अपना कार्य करता है तो उसे जनता का विश्वास प्राप्त हो जाता है। ऐसा विश्वसनीय लोकसेवक जब संवेदना से अभिप्रेरित हो वंचितों एवं पिछड़े वर्गों के उत्थान के लिये समर्पण भाव से ईमानदार कोशिश करता है तो उसे सामाजिक परिवर्तन व लोक कल्याण की योजनाओं को लागू करने में जनता का सक्रिय सहयोग मिलता है। उदाहरण के तौर पर इसे मणिपुर के एक युवा आई.ए.एस. अधिकारी आर्मस्ट्रांग पामे की ईमानदारी और सत्यनिष्ठा का परिणाम ही कहेंगे कि जब आर्मस्ट्रांग पामे ने बिना सरकारी सहायता के लोगों की सुविधा के लिये मणिपुर को असम और नागालैण्ड से जोड़ने के लिये 100 किलोमीटर लंबी सड़क बनाने की ठानी तो उनकी सहायता के लिये स्वयंसेवकों एवं दानकर्त्ताओं की कतारें खड़ी हो गई और जनसाधारण के सहयोग से उन्होंने अपने लक्ष्य को प्राप्त भी किया।
दरअसल ब्रिटिश शासन के दौर से ही जनता का प्रशासन से विलगाव रहा है और इस अभिवृत्ति को बदलने में एक लोकसेवक को सद्गुणों के साथ-साथ अपनी अनुनयन की योग्यता का भी अधिकतम उपयोग करना होगा।
एक लोकतांत्रिक शासन प्रणाली में नागरिक निर्वाचित जनप्रतिनिधियों द्वारा निर्मित विभिन्न कानूनों द्वारा प्रशासित होते हैं। चूंकि ‘कानून’ ही प्रशासन का नैतिक मार्गदर्शन करते हैं, इसीलिये कानून-निर्माण करते समय विधायिका को किन पहलुओं पर जरूर गौर करना चाहिये? साथ ही, एक अच्छे कानून के कुछ लक्षणों का भी उल्लेख करें।
उत्तर :
‘कानून’ नियमों का एक संकलन होता है, जो नागरिकों पर किसी कार्य को करने या न करने की बाध्यता आरोपित करता है। किसी सामाजिक व्यवस्था को नियमित करने के लिये कानून की उपस्थिति आवश्यक होती है। कानून ही किसी देश के प्रशासन हेतु नैतिक मार्गदर्शक का भी कार्य करते हैं। कानून किसी भी समाज में सामञ्जस्यपूर्ण वातावरण के निर्माण के लिये आवश्यक होते हैं।

किसी कानून के निर्माण के दौरान विधायिका को निम्नलिखित पहलुओं पर ध्यान देना चाहिये-
सार्वभौमताः नए कानून की प्रकृति सार्वभौमिक होनी चाहिये। ऐसी प्रकृति जो सर्वमान्य हो।
तर्कसंगतताः प्रत्येक कानून को तर्कसंगत एवं लोगों की आवश्यकताओं के अनुरूप होना चाहिये।
नैतिक तौर पर उचितः नया कानून नैतिक तौर पर स्वीकार्य होना चाहिये।
बाध्यकारीः नए कानून का क्रियान्वयन बाध्यकारी होना चाहिये।
जागरूकताः नए कानून के संबंध में लोगों को पर्याप्त जानकारी दी जानी चाहिये तथा यह भी बताया जाना चाहिये कि नया कानून बनाने की आवश्यकता क्यों पड़ी।
एक अच्छे कानून के लक्षणः
ऐसे कानून का पालन कर पाना सबके लिये संभव होता है। उसका पालन करना या उल्लंघन करना व्यक्तिगत विवेक पर निर्भर होता है।
एक अच्छा कानून मानवीय प्रकृति के अनुरूप होता है। वह अस्वाभाविक शर्तें सामने नहीं रखता। जैसे- सोने के घण्टों की सीमाएँ निर्धारित करना, खाने की मात्रा निश्चित करना आदि।
एक अच्छा कानून व्यक्तिगत हितों की बजाय सामान्य हितों को सदैव वरीयता देता है।
एक अच्छा कानून सामाजिक-सांस्कृतिक मूल्यों के अनुरूप होता है। वह किसी मूल्य/प्रथा के विरूद्ध होता भी है तो पहले उस संबंध में समाज में व्यापक विचार विमर्श हो चुका होता है। जैसे- सती प्रथा के विरूद्ध कानून।
एक अच्छे कानून को विधायिका द्वारा उचित प्रक्रिया के अनुसार बनाया जाता है तथा लागू करने से पहले उसके संबंध में जनता को जानकारी देने की गंभीर कोशिश की जाती है।
भ्रष्टाचार के विरुद्ध लड़ाई की नैतिक आधारशिला को मज़बूत करने के लिये किन विशिष्ट उपायों की आवश्यकता है?
उत्तर :
कौटिल्य ने अर्थशास्त्र लिखते समय मौर्य युग की राजनीतिक अर्थव्यवस्था पर टिप्पणी करते हुए कहा था- 
‘जिस प्रकार जिह्वा के अग्रभाग पर लगे मधु अथवा विष को न चख पाना असंभव है, उसी प्रकार सरकारी कोष से संबंध रखने वाले व्यक्ति के लिये यह असंभव है कि वह राजा की संपत्ति के छोटे से अंश का भी रस ग्रहण न करे।’
वास्तव में रस ग्रहण की यह प्रवृत्ति दिन-प्रतिदिन बढ़ती जा रही है और भ्रष्टाचार के विरुद्ध लड़ाई उतनी ही कमजोर पड़ती जा रही है। भ्रष्टाचार विरोधी तमाम नियम-कानूनों के बावजूद चाहे आर्थिक भ्रष्टाचार हो अथवा आचार-व्यवहार से संबंधित सामाजिक-सांस्कृतिक भ्रष्टाचार, यह महत्त्वपूर्ण पदों पर आसीन व्यक्तियों के कार्य-व्यवहार का हिस्सा बनता जा रहा है। 
विश्वास और आस्था बनाने के लिये एक वातावरण की आवश्यकता होती है जहाँ पारदर्शिता, खुलापन, निर्भीकता, निष्पक्षता और न्यायपूर्णता का मूल्य होता है, हमें इसे बढ़ावा देना चाहिये। अक्सर जब भ्रष्टाचार के विरुद्ध लड़ाई की बात की जाती है तो विशिष्ट उपायों में विभिन्न नियम-कानूनों की बात की जाती है, परंतु अब हमें समझना होगा कि स्पष्ट तौर पर भ्रष्टाचार के विरुद्ध नियमों का न होना कोई समस्या नहीं है। ईमानदारी पर कोई कानून नहीं बनाया जा सकता है। कानूनी नियम भ्रष्ट दिमाग में भय भले ही उत्पन्न कर दें परंतु भ्रष्ट व्यक्ति का हृदय परिवर्तन नहीं कर सकते हैं जिसकी बात गांधी जी भी किया करते थे। एलेक्जैंडर सोझैन्स्यिन के शब्दों में अच्छाई और बुराई की जो रेखा होती है, वह न तो देशों के बीच से होकर निकलती है और न ही वर्गों के बीच से, बल्कि प्रत्येक मनुष्य के दिल के बीच में से होकर गुजरती है।य् और इस दिल परिवर्तन के लिये आवश्यक है कि नैतिकता के उच्च मानदण्ड  शृंखलाबद्ध तरीके से निर्धारित किये जाएँ, आचार संहिता का निर्धारण व्यक्तिगत जीवन से लेकर सार्वजनिक जीवन में किया जाए जहाँ सिर्फ सरकारी अधिकारी ही नहीं बल्कि सामान्य नागरिक, व्यवसायी आदि भी अपने कर्त्तव्यों के प्रति उत्तरदायित्व की भावना से युक्त हों। लोक कार्यालयों को एक ट्रस्ट के रूप में समझे जाने की आवश्यकता है।
मूर्तिकला भारतीय उपमहाद्वीप में हमेशा से कलात्मक अभिव्यक्ति का प्रिय माध्यम रही है। अमरावती मूर्तिकला ने कला को धर्म प्रधान के स्थान पर मानव प्रधान बनाने पर बल दिया। विवेचना करें।
उत्तर :
हल करने का दृष्टिकोण
भूमिका
भारतीय उपमहाद्वीप में कलात्मक अभिव्यक्तियों का परिचय
अमरावती मूर्तिकला के विविध पक्ष
निष्कर्ष
भारत में मूर्तिकला का विकास अन्य कलाओं जैसे- स्थापत्य एवं चित्रकला के साथ ही हुआ। भारत में मूर्तिकला का विकास अनेक रूपों में हुआ जैसे- धातु मूर्तिकला, पाषाण मूर्तिकला,मृण्मूर्तिकला आदि। सूक्ष्म परीक्षण करने पर हम पाते हैं कि भारतीय मूर्तिकला का स्वरूप अधिक सहज, धार्मिक, रोचक और स्थानीय विशेषताओं से युक्त रहा है।
अमरावती मूर्तिकला एक प्राचीन मूर्तिकला शैली है, जो दक्षिण-पूर्वी भारत में लगभग दूसरी शताब्‍दी ई.पू. से तीसरी शताब्‍दी ई.पू. तक सातवाहन वंश के शासनकाल में फली-फूली। यह अपने भव्‍य उभारदार भित्‍ति चित्रों के लिए प्रसिद्ध है, जो संसार में कथात्‍मक मूर्तिकला का सर्वश्रेष्‍ठ उदाहरण भी है। यह मूर्तिकला अपनी विशिष्टता और उत्कृष्ट कला-कौशल के कारण आकर्षण का विषय रही।
इस मूर्तिकला का विकास अमरावती में होने के कारण इसे अमरावती मूर्तिकला शैली कहा गया। अमरावती दक्षिण भारत के गुंटूर ज़िले के पास स्थित है। अमरावती मूर्तिकला की विशिष्टता यह रही कि यह शैली बाह्य संस्कृतियों से प्रभावित नहीं थी बल्कि यह स्वदेशी शैली से विकसित हुई थी। यह मूर्तिकला आंध्र प्रदेश के जग्गबयापेट, नागार्जुन कोंडा तथा महाराष्ट्र में तेर के स्तूप के अवशेषों में देखी जा सकती है।
अमरावती मूर्तिकला में अधिकतर बुद्ध के जीवन की घटनाओें, पूर्वजन्म की कथाओं या जातक कथाओं का चित्रण है। अमरावती कला-शैली की मूर्तियाँ सभी मूर्तियों में हाव-भाव तथा सौंदर्य की दृष्टि से सर्वश्रेष्ठ मानी जाती हैं।
अमरावती कला में धार्मिक तत्त्वों के प्रभाव के रूप में बौद्ध का प्रभाव मुख्य रूप से दिखाई देता है जिसमें बुद्ध की व्यक्तिगत विशेषताओं पर कम बल दिया गया है। परंतु बौद्ध मूर्तियों में उनके जीवन एवं जातक कथाओं की कहानियाँ इस कला के धार्मिक पक्षों को व्यक्त करती हैं। अमरावती मूर्तिकला की कुछ मूर्तियों में स्त्रियों को उनके पाँव पूजते हुए दर्शाया गया है, यहाँ पाँवों का पूजन धार्मिक महत्त्व को व्यक्त करता है।
अमरावती, मूर्तिकला के माध्यम से पहली बार शारीरिक एवं भावनात्मक अभिव्यक्तियों में निकटता आई।अमरावती मूर्तिकला में आभूषणों की न्यूनतम संख्या स्त्रियों में आभूषणों के प्रति कम आकर्षण को इंगित करती है। अमरावती मूर्तिकला में लिंगराज पल्ली से प्राप्त धम्मचक्र, बोधिसत्व तथा बौद्धमत के रत्नों को दर्शाने वाली एक गुंबजाकार पट्टी प्राप्त हुई है जिसमें बौद्ध, धम्म एवं संघ तीनों को निरूपित किया गया है। अमरावती मूर्तिकला में धार्मिक तत्त्वों के समावेश के साथ-साथ लोकोन्मुखी तत्त्व भी स्पष्ट रूप से परिलक्षित होते हैं। अमरावती शैली में सजीवता एवं भक्तिभाव के साथ कुछ मूर्तियों में काम विषयक अभिव्यक्तियाँ देखने को मिलती हैं जो इसे लोकोन्मुखी बनाती हैं।
उपरोक्त से स्पष्ट है कि अमरावती मूर्तिकला ने कला को धर्म प्रधान के स्थान पर मनुष्य प्रधान बनाने पर बल दिया। इस परिवर्तन का मुख्य कारण तत्कालीन समाज का व्यवसाय प्रधान होना था, अत: इस कला पर धर्म का प्रभाव कम होता चला गया तथा मानवीय पक्षों पर बल दिया जाने लगा।
मौर्योत्तर शैली ने भाव, भावना एवं शारीरिक सौंदर्य सभी पक्षों के प्रदर्शन पर बल दिया जिसके कारण कला धार्मिक विचार और शारीरिक सुख दोनों की अभिव्यक्ति का साधन बन गई। विवेचना करें।
उत्तर :
हल करने का दृष्टिकोण:
भूमिका
मौर्योत्तर कला के विभिन्न पक्ष तथा समन्वय
निष्कर्ष
मौर्यकाल में कला के विकास में राज्य अहम भूमिका निभाता था परंतु मौर्योत्तर काल की कला को विभिन्न सामाजिक समूहों द्वारा संरक्षण तथा प्रोत्साहन दिया गया।
मौर्योत्तर काल में नए विचारों के साथ-साथ कला के नए स्वरूप अस्तित्व में आए और इसी परिदृश्य में विभिन्न सांस्कृतिक तत्त्वों के प्रचलन की शुरुआत हुई जिसकी परिणति भारत में मिली-जुली संस्कृति के विकास के रूप में हुई।
मौर्योत्तरकालीन कला तथा संस्कृति के विकास में महत्त्वपूर्ण कारक के रूप में भारतीय समाज का व्यवसाय प्रधान होना था। व्यवसाय के क्षेत्र में दक्षिण भारत की स्थिति उत्तर भारत की तुलना में बेहतर थी।
बाद में उत्तर भारत के आर्थिक ढाँचे में भी परिवर्तन हुए, जिसके कारण मौर्योत्तरयुगीन कला तथा संस्कृति में व्यापक परिवर्तन देखा गया।इस काल में कला का आधार मुख्यत: बौद्ध धर्म ही रहा। धनी व्यापारियों की विभिन्न श्रेणियों तथा शासकों द्वारा इसे बहुत प्रोत्साहन दिया गया।
पर्वतों में खोदी गई गुफाएँ मंदिरों तथा भिक्षुओं के निवास स्थान के रूप में प्रयुक्त होती थी। इसी प्रकार जैन धर्म के अनुयायियों ने मथुरा में मूर्तिकला की एक शैली को प्रश्रय दिया जहाँ शिल्पियों ने महावीर की एक मूर्ति बनाई।
जहाँ तक ब्राह्मण धर्म का प्रश्न है, उसके भी अवशेष कुछ कम नहीं हैं। मथुरा, लखनऊ, वाराणसी के अनेक संग्रहालयों में इस काल के विष्णु, शिव, स्कंद-कार्तिकेय के निरुपणों के उदाहरण प्राप्त होते हैं।
मौर्योत्तरयुगीन कला में स्तूपों, चैत्यों तथा विहारों के निर्माण को लोकप्रियता मिली। बुद्ध की प्रतिमाओं के चेहरे के चारों ओर दिव्य प्रकाश को चक्र द्वारा प्रदर्शित करने का प्रयत्न मथुरा शैली के अंतर्गत किया गया।
निष्कर्षतः मौर्य तथा मौर्योत्तर काल में कला ने भाव, भावना एवं शारीरिक सौंदर्य सभी को प्रदर्शित करना शुरू किया जिसके कारण कला धार्मिक विचार और शारीरिक सुख दोनों की अभिव्यक्ति का साधन बन गई।
'यदि फ्रांस और ब्रिटेन ने नाज़ीवाद के प्रति तुष्टीकरण की नीति न अपनायी होती तो रूस, फ्रांस और ब्रिटेन मिलकर शांति और स्थिरता का वातावरण तैयार कर इतिहास की दिशा बदल सकते थे।' टिप्पणी करें।
उत्तर :
हल करने का करने का दृष्टिकोणः
भूमिका
द्वितीय विश्वयुद्ध की पृष्ठभूमि
नाज़ी शक्ति के प्रति इंग्लैंड,तथा अन्य देशों के झुकाव के कारण
नाज़ीवादी नीतियां किस सीमा तक घातक सिद्ध हुई?
निष्कर्ष
वर्साय की संधि के अंतर्गत जर्मनी का निःशस्त्रीकरण कर दिया गया था साथ ही उस पर भारी आर्थिक जुर्माना भी लगाया गया और उसके उपनिवेशों को छीन कर विजयी राष्ट्रों द्वारा आपस में बांट लिया गया। इससे जर्मन जनता में असंतोष उत्पन्न हुआ एवं इसी असंतोष का लाभ उठाकर हिटलर ने जर्मनी में नाज़ी राज्य की स्थापना की।
सत्ता में आते ही हिटलर ने वर्साय की संधि की शर्तों का एक-एक कर उल्लंघन करना शुरू किया। उसने उग्र विदेश नीति का अपनायी। उसने जर्मनी में अनिवार्य सैनिक सेवा की शुरुआत की और नए सिरे से जर्मनी का शस्त्रीकरण शुरू किया।
वर्ष 1935 में हिटलर ने ‘राइन क्षेत्र’ पर सैन्य अधिकार कर लिया, जिसका वर्साय की संधि के द्वारा असैन्यीकरण किया गया था। वर्ष 1938 में उसने ऑस्ट्रिया पर अधिकार कर लिया। तत्पश्चात् उसने चेकोस्लोवाकिया के सुडेटनलैंड पर अधिकार कर लिया। लेकिन इंग्लैंड व फ्राँस ने तुष्टीकरण की नीति अपनाते हुए हिटलर का विरोध नहीं किया। वहीं जब हिटलर ने वर्ष 1939 में डेजिंग गलियारा प्राप्त करने हेतु पोलैंड पर हमला किया तो इंग्लैंड तथा फ्राँस ने जर्मनी के विरुद्ध युद्ध की घोषणा कर दी।
वस्तुतः ये देश सोवियत संघ के साम्यवाद से भयभीत थे तथा उनकी नीति फासीवादी शक्तियों को साम्यवाद के विरुद्ध खड़ा करने की थी। इसी कारण उन्होंने साम्यवाद के विरुद्ध हिटलर का साथ दिया।
इंग्लैंड के जर्मनी से घनिष्ठ व्यापारिक हित जुड़े हुए थे। साथ ही वह फ्राँस के साथ शक्ति संतुलन बनाए रखने हेतु जर्मनी के अस्तित्व को समाप्त करने का विरोधी था।
निष्कर्षतः उपर्युक्त कारणों से स्पष्ट है कि इंग्लैंड तथा फ्राँस, नाज़ीवाद के विस्तार और अतिक्रमण के विरुद्ध खड़े नहीं हुए और रूसी साम्यवाद को ही अपना सबसे बड़ा शत्रु समझते रहे। ऐसे में इतिहासकारों का मानना है कि तुष्टिकरण के बजाय यदि इंग्लैंड और फ्राँस, रूस के साथ मिलकर प्रयास करते तो संभव था कि हिटलर की प्रसारवादी नीति के विरुद्ध के मज़बूत संयुक्त मोर्चे के निर्माण कर सकते थे।
गांधीवादी राजनीतिक आंदोलनों में समाज के प्रत्येक वर्ग को बाँधे रखने की ताकत के साथ-साथ आत्मसंतुष्टि प्रदान करने की भी अद्भुत क्षमता समाहित थी।टिप्पणी करें।
उत्तर :
हल करने का दृष्टिकोणः
गांधीवादी आंदोलन
गांधीवादी राजनीति आंदोलनों के प्रमुख तत्त्व
सभी वर्गों को एकजुट करने में गांधीजी कहां तक सफल हुए,
निष्कर्ष
दक्षिण अफ्रीका से वापस आने के बाद वहां के सफल आंदोलनों से गांधी जी को इस बात का भान हो गया था कि भारत में किसी भी आंदोलन की शुरुआत से पहले यहां के गांवों, जहां भारत की अधिकांश जनसंख्या निवास करती थी को जानना जरूरी था। अतः गांधीजी ने दो वर्षों तक भारत भ्रमण किया। उन्होंने भारत के गरीब किसानों, अल्पसंख्यकों, बुनकरों आदि के निजी अनुभवों को जानने व समझने का प्रयास किया।इनको संगठित करने के उद्देश्य से गांधीजी ने कई नए प्रयोग किये जिनमें सत्याग्रह, असहयोग, सविनय अवज्ञा आदि शामिल हैं।
भारतीय स्वतंत्रता संघर्ष में गांधीजी का आगमन वर्ष 1917 में हुआ। हालाँकि वे वर्ष 1915 में ही भारत आ चुके थे, किंतु सक्रिय रूप से उनका भारतीय आंदोलनों से जुड़ाव चंपारण के आंदोलन से ही शुरू हुआ।
गांधीवादी राजनीति से आशय गांधी के बताए मूल्यों एवं आदर्शों में विश्वास से है। गांधीजी ने अपने मूल्य एवं आदर्शों की स्थापना स्वयं के अनुभव से की थी। ‘सत्याग्रह’ नामक हथियार का विकास गांधीजी ने दक्षिण अफ्रीका में सफलतापूर्वक किया था। सत्य एवं अहिंसा समूचे गांधीवादी आंदोलन का सार था जिसने आमलोगों को इन आंदोलनों से जुड़ने के लिये प्रेरित किया।
गांधीवादी राजनीति मानवतावाद पर आधारित थी। असहयोग आंदोलन के लिये भारत में हिन्दू-मुस्लिम एकता की महती आवश्यकता थी। उस समय गांधीजी ने स्वयं को खिलाफत आंदोलन से जोड़कर स्वयं को मजबूत किया। दूसरा महत्त्वपूर्ण हथियार था- सत्याग्रह। तत्कालीन परिस्थितियों में भारतीय हथियार उठाने की स्थिति में नहीं थे। फिर भी बिना मनोबल नीचे किये, संघर्ष के लिये तत्पर रहने का असीम धैर्य उन्हें ‘सत्याग्रह’ के सिद्धांतों से ही मिला। तीसरी बात थी- गांधीवादी राजनीति की देशी अवधारणा, जिसमें गांधीजी ने हिंदी भाषा की वकालत की, कुटीर उद्योगों की बात की, खादी की बात की, जिसका भारत के विशाल जनसमूह ने समर्थन किया।
किसानों एवं निम्न वर्ग के समर्थन के बाद भी बिना उच्च वर्ग के समर्थन के आंदोलन अधूरा रह जाता। ऐसे में गांधीजी ने वर्ण व्यवस्था का भी समर्थन किया एवं समाज के उच्च वर्ग का विश्वास जीता। वर्ष 1932 में जब अंग्रेज़ों ने दलितों के लिये अलग प्रतिनिधित्व का कानून बनाया तो गांधीजी ने पूना जेल में आमरण अनशन शुरू कर दलितों को साथ लाने में सफलता प्राप्त की। इतना ही नहीं, गांधीजी ने महिलाओं को भी सक्रिय आंदोलन से जोड़ने में सफलता प्राप्त की।
निष्कर्षतः हम कह सकते हैं कि गांधीवादी राजनीति के तत्त्वों में समाज के प्रत्येक वर्ग को बाँधे रखने की क्षमता के साथ-साथ आत्मसंतुष्टि प्रदान करने की भी अद्भुत क्षमता समाहित थी।